62007CC0251
KONKLUŻJONIJIET TAL-AVUKAT ĠENERALI
KOKOTT
ippreżentati fit-22 ta’ Mejju 2008 (
1
)
Kawża C-251/07
Gävle Kraftvärme AB
vs
Länsstyrelsen i Gävleborgs län
“Ambjent — Direttiva 2000/76/KE — Inċinerazzjoni ta’ skart — Klassifikazzjoni ta’ impjant għall-produzzjoni tas-sħana u enerġija elettrika — Kunċetti ta’ ‘impjant ta’ inċinerazzjoni’ u ‘impjant ta’ koinċinerazzjoni’”
I — Introduzzjoni
1.
Din il-kawża tirrigwarda l-interpretazzjoni tad-Direttiva 2000/76/KE tal-Parlament Ewropew u tal-Kunsill, tal-4 ta’ Diċembru 2000, dwar l-inċinerazzjoni ta’ skart (
2
) (iktar ’il quddiem id-“Direttiva dwar l-inċinerazzjoni ta’ skart”). B’mod aktar speċifiku, għandu jiġi ddeterminat jekk impjant għall-produzzjoni ta’ sħana u enerġija elettrika (iktar ’il quddiem “impjant ta’ koġenerazzjoni” (
3
)) għandux jiġi evalwat bħala ħaġa waħda jew jekk kull boiler għandux jiġi eżaminat separatament, u finalment kif għandha ssir distinzjoni bejn l-impjanti ta’ inċinerazzjoni u l-impjanti ta’ koinċinerazzjoni.
II — Il-kuntest ġuridiku
2.
L-Artikolu 1 tad-Direttiva dwar l-inċinerazzjoni ta’ skart jistabbilixxi l-għanijiet tagħha f’dawn it-termini:
“L-għan ta’ din id-Direttiva hu li jipprevjieni jew jillimita sa fejn hu prattikabbli l-effetti negattivi fuq l-ambjent partikolarment ta’ tniġġis bl-emissjonijiet fl-arja, ħamrija, fl-ilma tal-wiċċ u ilma ta’ l-art, u r-riskju li jirriżulta għas-saħħa tal-bniedem, mill-inċinerazzjoni u ko-inċinerazzjoni ta’ l-iskart.
Dan l-għan għandu jintlaħaq permezz ta’ kondizzjonijiet ta’ l-operat u ħtiġiet tekniċi stretti, bit-twaqqif ta’ valuri ta’ limitu ta’ emissjonijiet għall-impjanti ta’ inċinerazzjoni u koinċinerazzjoni għall-Komunità u anke billi jintlaħqu l-ħtiġiet tad-Direttiva 75/442/KEE.”
3.
L-impjanti ta’ inċinerazzjoni u ta’ koinċinerazzjoni huma ddefiniti fl-Artikolu 3(4) u (5):
“Għall-għan ta’ din id-Direttiva:
[…]
4.
‘Impjant ta’ inċinerazzjoni’tfisser kull apparat u tagħmir tekniku stazzjonarju jew mobbli dedikat għat-trattament ta’ sħana ta’ l-iskart bi jew mingħajr l-irkupru tas-sħana ġenerata mill-kombustjoni. Dan jinkludi l-inċinerazzjoni bl-ossidazzjoni ta’ l-iskart kif ukoll proċessi ta’ trattamenti oħra tas-sħana bħal pirolisi, gassifikazzjoni jew il-proċessi tal-plasma sakemm s-sustanzi li jirriżultaw mit-trattament jiġu sussegwentement inċinerati.
Din id-definizzjoni tkopri s-sit u l-impjant kollu ta’ l-inċinerazzjoni inklużi l-linji kollha ta’ l-inċinerazzjoni, il-post fejn jintefa’ l-iskart, il-ħżin, il-faċilitajiet ta’ trattament minn qabel fuq is-sit, sistemi ta’ skart tal-kombustibbli u sistemi ta’ provista ta’ l-arja, boiler, faċilitajiet għat-trattamenti tal-gassijiet ta’ l-exhaust, faċilitajiet fuq is-sit għat-trattament jew ħżin tar-residwi u ta’ ilma mormi, munzell, apparat u sistemi għall-kontroll ta’ operazzjonijiet ta’ l-inċinerazzjoni, ir-reġistrazzjoni u s-sorveljar tal-kondizzjonijiet ta’ l-inċinerazzjoni;
5.
‘impjant ta’ ko-inċinerazzjoni’tfisser kull impjant stazzjonarju jew mobbli li l-iskop ewlieni tiegħu hu l-ġenerazzjoni ta’ enerġija jew produzzjoni ta’ prodotti materjali:
—
li juża skart bħala kombustibbli regolari jew addizzjonali; jew
—
li fih l-iskart huwa ttrattat permezz tas-sħana għall-iskop ta’ tneħħija.
Jekk il-ko-inċinerazzjoni sseħħ b’tali mod li l-iskop ewlieni ta’ l-impjant m’huwiex il-ġenerazzjoni ta’ l-enerġija jew produzzjoni ta’ prodotti materjali, imma jikkonċerna trattament ta’ sħana ta’ skart, l-impjant għandu jiġi meqjus bħala impjant ta’ inċinerazzjoni fil-kuntest ta’ punt 4.
Din id-definizzjoni tkopri s-sit u l-impjant kollu inklużi l-linji tal-ko-inċinerazzjoni kollha, il-post fejn jintefa’ l-iskart, il-ħżin, il-faċilitajiet ta’ trattament minn qabel fuq is-sit, is-sistemi ta’ provista ta’ l-iskart, il-kombustibbli u l-arja, boiler, faċilitajiet għat-trattamenti tal-gassijiet ta’ l-exhaust, faċilitajiet fuq is-sit għat-trattament jew ħżin tar-residwi u ta’ ilma mormi, munzelli, apparat u sistemi għall-kontroll ta’ operazzjonijiet ta’ inċinerazzjoni, ir-reġistrazzjoni u s-sorveljar tal-kondizzjonijiet ta’ l-inċinerazzjoni”.
4.
L-Artikolu 6(1) u (2) jistabbilixxi kundizzjonijiet differenti għall-operat tal-impjanti ta’ inċinerazzjoni u għall-impjanti ta’ koinċinerazzjoni:
“(1)   L-impjanti ta’ l-inċinerazzjoni għandhom ikunu maħduma biex jinkiseb livell ta’ l-inċinerazzjoni sabiex il-kontenut tal-gagazza u ta’ l-irmied ta’ taħt Karbonju Organiku Totali (TOC) huwa inqas mit-3 % jew it-telf tagħhom meta jitqabbdu bin-nar huwa inqas mill-5 % ta’ l-użin tal-materjal niexef. Jekk huwa neċessarju metodi ta’ teknika xierqa ta’ trattamenti bil-quddiem ta’ l-iskart għandhom jiġu użati.
Impjanti ta’ l-inċinerazzjoni għandhom ikunu mfassla, mgħammra, mibnija u mħaddma b’tali mod li l-gass li jirriżulta mill-proċess jiġi mtella’, wara l-aħħar injezzjoni ta’ arja tal-kombustjoni, f’mod kontrollat u omoġenju u anke taħt kondizzjonijiet l-iżjed sfavorevoli, għal temperatura ta’ 850°C, kif miżurat ħdejn il-ħajt ta’ ġewwa jew f’punt ieħor rappreżentattiv tal-kamra tal-kombustjoni kif awtorizzat mill-awtorità kompetenti, għal żewġ sekondi. Jekk skart perikoluż b’kontenut ta’ iżjed minn 1 % ta’ sustanzi aloġenati organiċi, espressi bħala klorin, huma inċinerati, it-temperatura għandha tilħaq 1100 °C għal żewġ sekondi mill-inqas.
Kull linja ta’ l-impjant ta’ l-inċinerazzjoni għandha tkun mgħammra mill-inqas b’burner awżiljarju wieħed. Dan il-burner għandu jixgħel waħdu meta t-temperatura tal-gassijiet kombustibbli, wara l-aħħar injezzjoni ta’ arja kombustibbli, taqa’ taħt 850 °C jew 1100 °C kif ikun il-każ. Dan jiġi użat ukoll waqt l-operazzjonijiet li jixegħlu u li jitfu l-impjant sabiex jiġi żgurat li t-temperatura ta’ 850 °C jew ta’ 1100 °C, kif ikun il-każ, tinżamm il-ħin kollu matul dawn l-operazzjonijiet u sakemm hemm skart mhux maħruq fil-kamra tal-kombustjoni.
Meta jiġi mixgħul u mitfi jew meta it-temperatura tal-gass tal-kombustjoni taqa’ taħt it-850 °C jew l-1100 °C kif ikun il-każ, m’għandhomx jingħataw karburanti lill-burner awżiljarju, li jistgħu jikkawżaw emissjonijiet għola minn dawk li jirriżultaw mill-ħruq taż-żejt tal-gass kif imniżżel fl-Artikolu 1(1) tad-Direttiva tal-Kunsill 75/716/KEE, gass likwidu jew gass naturali.
(2)   L-impjanti ta’ ko-inċinerazzjoni għandhom ikunu mfassla, mgħammra, mibnija u mħaddma b’tali mod li l-gass li jirriżulta mill-ko-inċinerazzjoni ta’ l-iskart huwa, f’mod kontrollat u omoġenju u anke taħt kondizzjonijiet l-iżjed sfavorevoli, imsaħħan sat-temperatura ta’ 850 °C għal żewġ sekondi. Jekk skart perikoluż b’kontenut ta’ iżjed minn 1 % ta’ sustanzi aloġenati organiċi, espressi bħala kloru, huwa ko-inċinerat, it-temperatura għandha tilħaq l-1100 °C.”
5.
Finalment, għandha ssir referenza għat-tlettax-il premessa li, fir-rigward tar-relazzjoni mad-Direttiva tal-Kunsill 96/61/KE, tal-24 ta’ Settembru 1996, dwar il-prevenzjoni u l-kontroll integrat tat-tniġġis (
4
), tgħid dan li ġej:
“Konformità mal-valuri tal-limitu għall-emissjoni preskritti f’din id-Direttiva għandhom jitqiesu bħala meħtieġa imma mhumiex kondizzjonijiet biżżejjed għall-konformità mal-ħtiġiet tad-Direttiva 96/61/KE. Din il-konformità tista’ tinvolvi valuri tal-limitu iżjed severi għall-emissjonijiet ta’ kontaminanti previsti f’din id-Direttiva, valuri tal-limitu għall-emissjonijiet ta’ sustanzi oħra u mezzi oħra, u kondizzjonijiet xierqa oħra.”
III — Il-kuntest fattwali u d-domandi preliminari
6.
Gävle Kraftvärme AB hija kumpannija tal-grupp Gävle Energi, li huwa l-proprjetà ta’ kumpannija b’responsabbiltà limitata li tappartjeni għall-komun ta’ Gävle. Hija għandha l-funzjoni, inter alia, li tipproduċi tisħin urban għan-netwerk ta’ tisħin urban ta’ Gävle.
7.
Gävle Kraftvärme topera l-impjant ta’ koġenerazzjoni ta’ Johannes. Dan tal-aħħar jikkostitwixxi l-impjant ta’ produzzjoni bażiku tal-kumpannia fi ħdan in-netwerk ta’ tisħin urban u jiżgura l-produzzjoni ta’ sħana u elettriku. L-impjant jikkonsisti f’boiler solidu li jaħdem bil-fjuwil, il-boiler nru 1, li, wara xogħlijiet li qed isiru bħalissa, ser ikollu kapaċità totali kalorifika ta’ kombustjoni ta’ 85 MW. Il-produzzjoni tas-sħana ssir prinċipalment permezz tal-inċinerazzjoni ta’ bijofjuwils, inkluż injam irriċiklat, iżda wkoll, fuq bażi ta’ prova, permezz tal-introduzzjoni ta’ ċerti fjuwils derivati mill-iskart.
8.
Gävle Kraftvärme issa qed tipprevedi estensjoni tal-impjant ta’ koġenerazzjoni permezz ta’ boiler jew tnejn addizzjonali li flimkien għandhom kapaċità kalorifika ta’ kombustjoni ta’ massimu ta’ 85 MW. Il-kumpannija qed tippjana li l-ewwel nett tibni boiler ġdid għall-iskart b’massimu ta’ 50 MW, il-boiler nru 2, li huwa intenzjonat li jaħraq skart domestiku u industrijali. Sussegwentement, jekk ikun meħtieġ, ser jinbena boiler ġdid li jaħdem bil-bijofjuwil, il-boiler nru 3, li ser ikollu kapaċità li tkopri l-bżonnijiet supplimentari sa 85 MW. Madankollu m’huwiex eskluż li Gävle Kraftvärme tiddeċiedi li ma tinstallax boiler ġdid għall-iskart. F’dak il-każ, jista’ jkun li tibni boiler ġdid li jaħdem bil-bijofjuwil, li jkun ikbar, b’massimu ta’ 85 MW li jkopri l-bżonnijiet kollha supplimentari.
9.
Gävle Kraftvärme b’hekk talbet awtorizzazzjoni biex twettaq attività b’kapaċità kalorifika totali ta’ kombustjoni b’massimu ta’ 170 MW fi ħdan l-impjant ta’ Johannes li jipproduċi flimkien is-sħana u l-elettriku. Talbet ukoll awtorizzazzjoni biex tkompli tħaddem il-boiler solidu attwali li jaħdem bil-fjuwil (il-boiler nru 1) li għandu kapaċità kalorifika totali ta’ kombustjoni ta’ 85 MW u biex tinstalla u tħaddem, minn naħa waħda, boiler ġdid li jaħdem bl-iskart (il-boiler nru 2) b’kapaċità kalorifika totali ta’ kombustjoni b’massimu ta’ 50 MW, u, min-naħa l-oħra biex tinstalla u t-tħaddem boiler ġdid li jaħden bil-bijofjuwil (il-boiler nru 3) b’kapaċità kalorifika totali ta’ kombustjoni ta’ massimu ta’ 85 MW. Il-kapaċità kalorifika ta’ dawn iż-żewġ boilers il-ġodda flimkien madankollu mhux ser taqbeż il-85 MW. It-talba kienet tirrigwarda wkoll l-awtorizzazzjoni biex isiru l-modifiki u l-installazzjonijiet meħtieġa għal żieda fl-attività maż-żmien.
10.
Id-domanda tirrigwarda l-inċinerazzjoni fil-boilers nru 1 u 2 ta’ massimu ta’ 150000 tunnellata fis-sena ta’ fjuwil solidu derivat mill-iskart. Minn dik il-kwantità ta’ skart, massimu ta’ 10000 tunnellata ser ikun kompost minn skart perikoluż fil-forma ta’ injam ittrattat fil-wiċċ jew ittrattat bi prodotti ta’ protezzjoni.
11.
L-awtorità kompetenti għall-finijiet tal-awtorizzazzjoni kkunsidrat li l-iskop ewlieni tal-impjant kien il-produzzjoni ta’ enerġija; hija b’hekk awtorizzatu, b’mod konformi mal-applikazzjoni ppreżentata f’dan is-sens minn Gävle Kraftvärme, bħala impjant ta’ koinċinerazzjoni. L-amministrazzjoni pubblika reġjonali (Länsstyrelsen i Gävleborgs län) ippreżentat rikors kontra din id-deċiżjoni, fuq il-bażi li l-boiler nru 2 kellu jiġi kklassifikat bħala impjant ta’ inċinerazzjoni, u mhux bħala impjant ta’ koinċinerazzjoni. Għall-ewwel, dan ir-rikors intlaqa’.
12.
Il-qorti tar-rinviju issa għandha quddiemha appell ippreżentat mill-Gävle Kraftvärme. Din tal-aħħar toġġezzjona li l-boilers jiġu kklassifikati separatament. Hija ssostni li l-fabbrika ta’ Johannes fit-totalità tagħha tikkostitwixxi impjant li, bħala tali, għandu jiġi kkunsidrat bħala impjant wieħed.
13.
Il-qorti tar-rinviju, il-Högsta domstolen, iddeċidiet li tissospendi l-proċeduri u li tressaq quddiem il-Qorti tal-Ġustizzja d-domandi preliminari li ġejjin:
“1)
Fil-kuntest tal-interpretazzjoni tad-direttiva dwar l-inċinerazzjoni ta’ skart, meta impjant ta’ koġenerazzjoni jkun jikkonsisti f’diversi unitajiet (boilers), kull waħda minn dawk l-unitajiet għandha titqies bħala impjant, jew inkella l-evalwazzjoni għandha ssir fir-rigward tal-impjant ta’ koġenerazzjoni bħala ħaġa sħiħa?
2)
Fl-interpretazzjoni tad-direttiva, impjant mibni għall-inċinerazzjoni tal-iskart iżda li hu intiż prinċipalment għall-produzzjoni tal-enerġija, għandu jiġi kklassifikat bħala impjant ta’ inċinerazzjoni jew inkella bħala impjant ta’ koinċinerazzjoni?”
14.
Ir-Repubblika tal-Awstrija, ir-Renju tal-Iżvezja kif ukoll il-Kummissjoni tal-Komunitajiet Ewropej ipparteċipaw fil-proċedura bil-miktub. Il-Kummissjoni biss ħadet sehem fis-seduta li saret fis-17 ta’ April 2008.
IV — Analiżi ġuridika
A — Fuq l-ewwel domanda dwar il-kunċett ta’ impjant
15.
Il-Högsta domstolen tixtieq tkun taf fl-ewwel lok jekk, meta impjant ta’ koġenerazzjoni jkun jikkonsisti f’diversi unitajiet (boilers), kull waħda minn dawk l-unitajiet għandhiex titqies bħala impjant, jew inkella l-evalwazzjoni għandhiex issir fir-rigward tal-impjant ta’ koġenerazzjoni bħala ħaġa sħiħa.
16.
Id-direttiva dwar l-inċinerazzjoni ta’ skart tiddistingwi bejn l-impjanti ta’ inċinerazzjoni u l-impjanti ta’ koinċinerazzjoni. L-impjanti ta’ inċinerazzjoni huma, skont il-verżjoni Ġermaniża tad-definizzjoni li tinsab fl-Artikolu 3(4) tad-Direttiva, kull “technische Einheit” jew “Anlage”. Verżjonijiet lingwistiċi oħrajn jevitaw ir-repetizzjoni tat-terminu “anlage” (impjant). B’hekk, il-verżjoni Franċiża tiddefinixxi “installation” bħala “équipement” jew “unité technique”; bl-Ingliż il-kunċett ta’ “plant” huwa ddefinit bħala “technical unit” jew “equipment”. Il-verżjoni Żvediża ssegwi dawn iż-żewġ verżjonijiet lingwistiċi msemmija l-aħħar meta tiddefinixxi “förbränningsanläggning” bħala “teknisk enhet” jew “utrustning”.
17.
L-impjanti ta’ inċinerazzjoni b’hekk huma unitajiet tekniċi jew tagħmir.
18.
Min-naħa l-oħra, il-verżjonijiet lingwistiċi jaqblu fir-rigward tad-definizzjoni ta’ “impjant ta’ koinċinerazzjoni” fl-Artikolu 3(5) tad-direttiva dwar l-inċinerazzjoni ta’ skart: dan huwa dejjem iddefinit bħala impjant. Madankollu, dan ma jfissirx li kunċetti differenti ta’ “impjant” japplikaw għal impjant ta’ koinċinerazzjoni u għal impjant ta’ inċinerazzjoni. Din id-definizzjoni ta’ impjant ta’ koinċinerazzjoni hija bbażata, għall-kuntrarju, impliċitament fuq id-definizzjoni ta’ impjant ta’ inċinerazzjoni.
19.
L-uniċità ta’ dan il-kunċett ta’ “impjant” tidher b’mod partikolari mill-formolazzjoni tat-tieni inċiż tal-Artikolu 3(4), minn naħa waħda, u t-tielet inċiż tal-Artikolu 3(5), min-naħa l-oħra, tad-direttiva dwar l-inċinerazzjoni ta’ skart, li huma kważi identiċi. Skont dawn id-dispożizzjonijiet, id-definizzjoni tkopri s-sit u l-impjant kollu tal-inċinerazzjoni inklużi l-linji kollha ta’ inċinerazzjoni, il-post fejn jintefa’ l-iskart u fejn jinħażen, il-faċilitajiet ta’ trattament minn qabel tal-iskart fuq is-sit, sistemi ta’ skart tal-fjuwil u sistemi ta’ provista tal-arja, boiler, faċilitajiet għat-trattament tal-gassijiet tal-exhaust, faċilitajiet fuq is-sit għat-trattament jew ħżin tar-residwi u ta’ ilma mormi, iċ-ċumnija, apparat u sistemi għall-kontroll ta’ operazzjonijiet ta' l-inċinerazzjoni, ir-reġistrazzjoni u s-sorveljar tal-kundizzjonijiet tal-inċinerazzjoni.
20.
Din l-ispjegazzjoni tal-kunċett ta’ “impjant” issemmi boiler fis-singular u mhux boilers fil-plural. Dan isaħħaħ l-argument li b’mod ġenerali impjant ikollu boiler wieħed biss (
5
).
21.
Din l-interpretazzjoni tikkorrispondi għal ċerti dispożizzjonijiet dwar impjanti ta’ inċinerazzjoni li jinsabu fl-Artikolu 6(1) tad-direttiva dwar l-inċinerazzjoni ta’ skart, għaliex dawn jistgħu jiġu applikati biss għal kull boiler individwali. L-ewwel inċiż tal-Artikolu 6(1) ta’ din id-direttiva b’hekk jimponi livell ta’ inċinerazzjoni b’mod illi l-kontenut ta’ karbonju organiku totali (COT) ta’ rmied tal-qiegħ jew gagazza jkun inqas minn 3 % tal-piż ta’ dawk il-materjali jew li t-telf tagħhom meta jitqabbdu bin-nar ikun inqas minn 5 % tal-piż tal-materjal niexef. Ma tista’ tintlaħaq ebda konklużjoni dwar il-livell ta’ inċinerazzjoni minn analiżi ta’ diversi boilers simultanjament.
22.
Skont it-tielet u r-raba’ inċiżi tal-Artikolu 6(1) tad-direttiva dwar l-inċinerazzjoni ta’ skart, l-impjanti ta’ inċinerazzjoni għandhom ikunu mgħammra wkoll b’burner awżiljarju (
6
). Kull boiler għandu, għaldaqstant, ikollu burner awżiljarju tiegħu.
23.
Bħala regola, għaldaqstant, għandu jiġi vverifikat jekk kull boiler, meħud b’mod iżolat flimkien mat-tagħmir assoċjat miegħu, jikkostitwixxix impjant ta’ inċinerazzjoni jew impjant ta’ koinċinerazzjoni.
24.
L-argument tal-Gvern Awstrijak u dak Żvediż madankollu jqajjem il-kwistjoni dwar sa liema punt diversi boilers jistgħu jitqiesu flimkien bħala impjant wieħed. Id-definizzjoni tal-kunċett ta’ impjant ta’ kombustjoni fit-tielet inċiż tal-Artikolu 2(7) tad-Direttiva 2001/80/KE tal-Parlament Ewropew u tal-Kunsill, tat-23 ta’ Ottubru 2001, dwar il-limitazzjoni tal-emissjonijiet ta’ ċerti tniġġis fl-arja minn impjanti kbar tal-kombustjoni (
7
) timmilita f’dan is-sens: “meta jkunu installati żewġ jew iktar impjanti ġodda separati, b’mod li, meta wieħed jieħu kont tal-fatturi tekniċi u ekonomiċi, il-gassijiet tal-iskart tagħhom jistgħu, fil-ġudizzju tal-awtoritajiet kompetenti, jkunu skarikati permezz ta’ ħemel komuni, il-kombinazzjoni ffurmata minn dawn l-impjanti għandha titqies bħala unità singola”.
25.
Madankollu, din id-dispożizzjoni tirrigwarda, kif enfasizzat ukoll korrettament il-Kummissjoni, direttiva oħra li ssegwi għanijiet distinti. B’hekk, ma tistax tiġi applikata għall-impjanti ta’ inċinerazzjoni u għall-impjanti ta’ koinċinerazzjoni, ħlief wara li ssir analiżi profonda.
26.
B’hekk jidher li, bħala regola, huwa possibbli li diversi impjanti ta’ koinċinerazzjoni jitqiesu li jikkostitwixxu unità waħda għall-finijiet tal-applikazzjoni tal-valuri ta’ emissjoni, peress li dawn il-valuri huma, skont l-anness II.2, aktar stretti aktar ma l-impjanti jkunu kbar. Madankollu, ma jidhirx li huwa meħtieġ li din il-kwistjoni tiġi deċiża għall-finijiet ta’ din il-kawża.
27.
L-abbinament ta’ partijiet ta’ impjant ma jistax, fi kwalunkwe każ, ikollu l-effett li jikser id-dispożizzjonijiet għall-ħarsien tal-ambjent. Dan imur kontra l-oġġettiv, iddikjarat fl-Artikolu 1 tad-direttiva dwar l-inċinerazzjoni ta’ skart, ta’ prevenzjoni tal-effetti negattivi fuq l-ambjent, kif ukoll tar-riskji għas-saħħa tal-bniedem. Huwa għalhekk li, pereżempju, impjant ta’ inċinerazzjoni li jkun jikkonsisti f’diversi boilers għandu jkollu burner awżiljarju għal kull boiler.
28.
B’mod partikolari, ikun hemm ksur illeċitu tad-dispożizzjonijiet protettivi jekk abbinament ta’ impjanti ta’ inċinerazzjoni u impjanti ta’ koinċinerazzjoni jkollu l-effett li l-impjant ikun suġġett, kollu kemm hu, għar-rekwiżiti parzjalment inqas stretti (
8
) applikabbli għall-impjanti ta’ koinċinerazzjoni. Għal din ir-raġuni, il-partijiet kollha li ħadu sehem fil-proċedura bil-miktub jopponu r-raggruppament ta’ impjanti ta’ inċinerazzjoni u impjanti ta’ koinċinerazzjoni.
29.
Għall-finijiet tal-applikazzjoni tad-direttiva dwar l-inċinerazzjoni ta’ skart għal impjant ta’ koġenerazzjoni li jikkonsisti f’diversi unitajiet (boilers), kull unità, jiġifieri kull boiler bit-tagħmir assoċjat miegħu, għandha, bħala regola, titqies bħala impjant. Madankollu huwa possibbli, għall-finijiet tal-applikazzjoni ta’ ċerti dispożizzjonijiet tad-direttiva dwar l-inċinerazzjoni ta’ skart, li diversi impjanti marbutin bejniethom jitqiesu li jikkostitwixxu impjant wieħed, bil-kundizzjoni li ma jkunx hemm ksur intenzjonat tad-dispożizzjonijiet dwar il-prevenzjoni ta’ effetti negattivi fuq l-ambjent, kif ukoll riskji għas-saħħa tal-bniedem.
B — Fuq it-tieni domanda dwar il-klassifikazzjoni ta’ impjant
30.
Permezz tat-tieni domanda, il-Högsta domstolen tixtieq tkun taf jekk impjant mibni għall-inċinerazzjoni tal-iskart iżda li l-iskop ewlieni tiegħu huwa l-produzzjoni tal-enerġija, għandux jiġi kklassifikat bħala impjant ta’ inċinerazzjoni jew bħala impjant ta’ koinċinerazzjoni, fis-sens tad-direttiva dwar l-inċinerazzjoni ta’ skart.
31.
Id-distinzjoni bejn iż-żewġ tipi ta’ impjanti tassumi importanza kruċjali għall-finijiet tal-applikazzjoni tad-direttiva dwar l-inċinerazzjoni ta’ skart, għaliex din tiffissa rekwiżiti differenti fir-rigward ta’ dawn iż-żewġ tipi ta’ impjanti. Għaldaqstant, m’huwiex possibbli li impjant jikkostitwixxi kemm impjant ta’ inċinerazzjoni kif ukoll impjant ta’ koinċinerazzjoni fl-istess ħin.
32.
Il-verżjoni Ġermaniża u probabbilment ukoll il-verżjoni Żvediża tad-definizzjoni ta’ impjant ta’ inċinerazzjoni, fl-Artikolu 3(4) tad-direttiva dwar l-inċinerazzjoni ta’ skart, huma fformolati b’mod pjuttost flessibbli: skont din id-definizzjoni, impjant jista’ jiġi kklassifikat bħala impjant ta’ inċinerazzjoni għas-sempliċi fatt li dan jintuża għat-trattament tal-iskart bis-sħana (verżjoni Ġermaniża (
9
)) jew li jkun intenzjonat għal dak l-użu (verżjoni Żvediża (
10
)). Prima facie, skont dawn id-definizzjonijiet, impjant mibni għall-inċinerazzjoni ta’ skart jikkostitwixxi impjant ta’ inċinerazzjoni. Huwa għalhekk illi l-Gvern Żvediż jissuġġerixxi li d-distinzjoni bejn impjanti ta’ inċinerazzjoni u impjanti ta’ koinċinerazzjoni ssir fuq il-bażi ta’ dik id-definizzjoni. Skont l-istess Gvern Żvediż, jikkostitwixxu impjanti ta’ koinċinerazzjoni fis-sens tad-direttiva l-impjanti li m’humiex impjanti ta’ inċinerazzjoni.
33.
Dan madankollu jidher li huwa kontradittorju. Effettivament, tali definizzjoni ta’ impjanti ta’ inċinerazzjoni ma tippermettix li ssir distinzjoni bejn l-impjanti, iżda neċessarjament tkopri, għall-kuntrarju, l-impjanti tal-koinċinerazzjoni (
11
). Ċertament, l-impjanti tal-koinċinerazzjoni huma ddefiniti, skont l-Artikolu 3(5) tad-direttiva dwar l-inċinerazzjoni ta’ skart, skont l-iskop ewlieni tagħhom, jiġifieri l-produzzjoni ta’ enerġija jew prodotti materjali. Madankollu dawn għandhom jintużaw ukoll għat-trattament tal-iskart bis-sħana, u b’hekk għall-inċinerazzjoni tagħhom, jew ikunu intenzjonati għal dak l-użu, u fin-nuqqas ta’ dan ma jitqisux bħala impjanti ta’ koinċinerazzjoni, iżda impjanti ta’ kombustjoni ta’ tip ieħor.
34.
B’hekk, kif tfakkar il-Kummissjoni, id-distinzjoni li għandha ssir bejn iż-żewġ tipi ta’ impjanti hija dik li tinsab fit-tieni inċiż tal-Artikolu 3(5) tad-direttiva dwar l-inċinerazzjoni ta’ skart. Skont dik id-dispożizzjoni, impjant għandu jitqies bħala impjant ta’ inċinerazzjoni, jekk il-koinċinerazzjoni issir b’tali mod li l-iskop ewlieni tal-impjant ma jkunx il-produzzjoni ta’ enerġija jew prodotti materjali, iżda t-trattament tal-iskart bis-sħana.
35.
B’hekk id-distinzjoni bejn iż-żewġ tipi ta’ impjanti għandha ssir fuq il-bażi tal-iskop ewlieni li huma jsegwu. Jekk l-iskop ikun it-trattament tal-iskart bis-sħana, allura l-impjant ikun wieħed ta’ inċinerazzjoni; jekk l-iskop ewlieni jkun, min-naħa l-oħra, il-produzzjoni ta’ enerġija jew ta’ prodotti materjali, l-impjant ikun wieħed ta’ koinċinerazzjoni.
36.
Barra minn hekk, il-verżjoni Franċiża tad-definizzjoni ta’ impjanti ta’ inċinerazzjoni, fl-Artikolu 3(4) tad-direttiva dwar l-inċinerazzjoni ta’ skart, turi b’mod aktar ċar ir-referenza għall-iskop ewlieni tal-impjant milli l-verżjoni Ġermaniża u dik Żvediża: skont dik il-verżjoni l-impjant għandu jkun “destiné[e] spécifiquement” [intenzjonat speċifikament] għat-trattament tal-iskart bis-sħana.
37.
Peress li, f’każ ta’ diverġenzi bejn id-diversi verżjonijiet lingwistiċi, id-dispożizzjoni inkwistjoni għandha tiġi interpretata skont l-istruttura ġenerali u l-għan tal-leġiżlazzjoni li minnha tkun parti (
12
), l-Artikolu 3(4) tad-direttiva dwar l-inċinerazzjoni ta’ skart għandu jiġi interpretat b’mod li tiġi evitata kull kontradizzjoni mat-tieni inċiż tal-Artikolu 3(5) ta’ dik id-direttiva, fuq il-bażi tal-verżjoni Franċiża.
38.
Il-Gvern Awstrijak korrettament ifakkar li klassifikazzjoni skont l-iskop ewlieni tal-impjant hija, barra minn hekk, konformi mal-ġurisprudenza dwar id-distinzjoni bejn l-irkupru u l-eliminazzjoni tal-iskart. Skont din il-ġurisprudenza, il-karatteristika essenzjali ta’ operazzjoni ta’ rkupru ta’ skart tinsab fil-fatt, skont l-Artikolu 3(1)(b), tad-Direttiva Qafas dwar l-iskart (
13
) u r-raba’ premessa tagħha, li l-iskop ewlieni tagħha hu li l-iskart ikun jista’ jwettaq funzjoni utli, billi jissostitwixxi l-użu ta’ materjali oħrajn li kien ikollhom jintużaw biex titwettaq dik il-funzjoni, sabiex b’hekk jiġu ppreżervati r-riżorsi naturali (
14
). B’mod partikolari, il-kombustjoni tal-iskart tikkostitwixxi operazzjoni ta’ rkupru meta l-iskop ewlieni tagħha jkun li l-iskart iwettaq funzjoni utli, bħala mezz għall-produzzjoni tal-enerġija, billi jissostitwixxi l-użu ta’ sors ta’ enerġija primarju li kieku kien jintuża biex titwettaq dik il-funzjoni (
15
).
39.
Mingħajr ma dan iwassal għal konklużjoni differenti, il-Gvern Żvediż joġġezzjona, mhux mingħajr ġustifikazzjoni, li dik is-soluzzjoni tillimita l-applikazzjoni tar-rekwiżiti aktar stretti, kif tindika wkoll il-Kummissjoni, fil-qasam tal-ħarsien tal-ambjent, applikabbli għall-impjanti ta’ inċinerazzjoni. Id-differenzi jirriżultaw prinċipalment mill-applikazzjoni tad-dispożizzjonijiet tal-Artikolu 6(1) tad-direttiva dwar l-inċinerazzjoni ta’ skart għall-impjanti ta’ inċinerazzjoni biss. Dawn jistabbilixxu l-kontenut tal-karbonju organiku totali (TOC) tal-irmied ta’ taħt u tal-gagazza, it-telf tagħhom meta jitqabbdu bin-nar u jimponu burner awżiljarju (
16
). L-Artikolu 6(4) tad-direttiva jipprovdi eċċezzjonijiet, għall-inqas fir-rigward tal-burner awżiljarju, bil-kundizzjoni li l-valuri ffissati mid-direttiva dwar l-inċinerazzjoni ta’ skart jiġu xorta waħda rrispettati.
40.
Il-leġiżlatur Komunitarju ppreveda dawn id-differenzi espressament. Jidher li huwa telaq mill-premessa li r-rekwiżiti ffissati mid-direttiva dwar l-inċinerazzjoni ta’ skart fir-rigward ta’ impjanti ta’ koinċinerazzjoni jsaħħu b’mod ċar, mill-eżistenza tagħhom stess, il-ħarsien tal-ambjent. F’dan is-sens, jirriżulta mill-motivi esposti insostenn tal-proposta ta’ Direttiva tal-Kunsill dwar l-inċinerazzjoni tal-iskart li, fil-fehma tal-Kummissjoni, id-direttivi eżistenti ma kinux japplikaw għall-impjanti ta’ koinċinerazzjoni (
17
).
41.
Billi adotta d-direttiva dwar l-inċinerazzjoni ta’ skart, il-leġiżlatur, għall-inqas, qarreb ir-rekwiżiti applikabbli għall-impjanti ta’ koinċinerazzjoni ma’ dawk applikabbli għall-impjanti ta’ inċinerazzjoni. L-oġġettiv segwit huwa li jiġu applikati l-istess rekwiżiti għall-parti mill-fjuwil li tkun ikkostitwita mill-iskart bħal dawk applikabbli għall-inċinerazzjoni tal-iskart bħala tali. Iżda għall-fjuwils l-oħrajn ukoll, id-direttiva dwar l-inċinerazzjoni ta’ skart tiffissa valuri ta’ limitu li jidhru aktar stretti, f’ċerti każijiet, mir-rekwiżiti li jirriżultaw mid-Direttiva 2001/80. B’hekk, f’każ ta’ koinċinerazzjoni ta’ skart muniċipali mħallat u mhux ittrattat jew ta’ aktar minn 40 % ta’ skart perikoluż, id-dispożizzjonijiet rispettivi tal-Artikolu 7(4) u tat-tieni inċiż tal-Artikolu 7(2), jimponu li jiġu rrispettati l-valuri massimi ta’ emissjoni applikabbli għall-impjanti ta’ inċinerazzjoni.
42.
Barra minn hekk, għandu jiġi rrilevat li r-rekwiżiti li jirriżultaw mid-direttiva dwar l-inċinerazzjoni ta’ skart m’humiex eżawrjenti; fil-fatt, jirriżulta mit-tlettax-il premessa tagħha li rekwiżiti aktar stretti jistgħu jiġu adottati fuq il-bażi tad-Direttiva 96/61. Barra minn hekk, b’mod partikolari f’każ li din l-aħħar direttiva ma tkunx applikabbli, l-Istati Membri jistgħu jistabbilixxu miżuri ta’ protezzjoni aktar stretti fuq il-bażi tal-Artikolu 176 KE (
18
).
43.
Fil-prattika għandu jiġi eżaminat jekk, fil-verità, kif wisq jibża’ l-Gvern Żvediż, kważi l-impjanti kollha fejn jiġi inċinerat l-iskart għandhomx jitqiesu bħala impjanti ta’ koinċinerazzjoni. Fuq kollox, il-fattur determinanti f’dan ir-rigward huwa l-mod kif jiġi identifikat l-iskop ewlieni ta’ impjant. Dak l-iskop ewlieni għandu jirriżulta minn elementi oġġettivi (
19
), b’mod partikolari meta ma jkunx possibbli li jiġu stabbiliti l-intenzjonijiet tal-operatur.
44.
B’hekk, kif jinnota korrettament il-Gvern Żvediż, il-klassifikazzjoni ta’ impjant ta’ koinċinerazzjoni ma tistax tiddependi biss fuq il-kwistjoni jekk l-enerġija ġġenerata mill-inċinerazzjoni tal-iskart tiġix utilizzata jew le. Għall-kuntrarju, id-direttiva dwar l-inċinerazzjoni ta’ skart tipprovdi, saħansitra f’żewġ dispożizzjonijiet, jiġifieri fl-Artikolu 4(2)(b) u fl-Artikolu 6(6), li s-sħana ġġenerata f’impjant ta’ inċinerazzjoni għandha tiġi rkuprata sa fejn huwa prattikabbli.
45.
Jekk impjant ikun ġie ddisinjat teknikament għall-inċinerazzjoni ta’ skart biss, dan jikkostitwixxi għall-inqas indizju li l-inċinerazzjoni m’għandhiex bħala skop ewlieni l-produzzjoni tal-enerġija. Dan japplika a fortiori meta l-operaturi tal-impjant jipprevedu li jinterrompu temporanjament il-produzzjoni ta’ enerġija f’każ fejn ikun hemm nuqqas ta’ skart adattat. Il-kuntrarju japplika meta l-impjant ikun jaħdem prinċipalment, jew għal kollox matul ċerti perijodi, b’fjuwils oħrajn (
20
).
46.
Analiżi ekonomika tal-inċinerazzjoni tal-iskart tidher li hija wkoll utli f’dan ir-rigward. Il-fatt li jkollu jinxtara l-iskart sabiex jissostitwixxi fjuwils alternattivi li jiswew aktar jikkostitwixxi element li jimmilita favur ir-rikonoxximent tal-produzzjoni ta’ enerġija bħala l-iskop ewlieni. Fir-rigward tat-tisħin urban, it-tqabbil bejn l-ammont ta’ investimenti mwettqa għall-finijiet tal-kostruzzjoni tal-infrastruttura ta’ netwerks tat-tisħin urban u l-ispejjeż ta’ kostruzzjoni ta’ impjant ta’ kombustjoni wkoll jikkostitwixxi element importanti.
47.
Meta, għall-kuntrarju, għall-inċinerazzjoni jiġu applikati taxxi li jiġġeneraw dħul ogħla minn dak li jirriżulta mill-produzzjoni ta’ enerġija, għandu jitqies li l-iskop ewlieni huwa l-inċinerazzjoni tal-iskart. Dan jgħodd a fortiori meta l-impjant ikun jagħmel parti minn infrastruttura ta’ ġestjoni tal-iskart.
48.
Kif tisħaq ukoll il-Kummissjoni, u għall-kuntrarju tat-tħassib espress mill-Gvern Żvediż, il-kwistjoni jekk l-impjant huwiex operat minn impriża li l-iskop ewlieni tagħha jkun l-immaniġġjar tal-iskart jew inkella l-produzzjoni ta’ enerġija hija sekondarja meta mqabbla mal-elementi l-oħrajn imsemmija hawn fuq. Peress li l-analiżi għandha ssir fir-rigward ta’ kull impjant meħud separatament, bħala regola saħanistra fir-rigward ta’ boiler bit-tagħmir assoċjat miegħu, l-iskop ewlieni tal-impriża bħala ħaġa sħiħa ma jistax ikun determinanti.
49.
B’risposta għal domanda li saret matul is-seduta, il-Kummissjoni madankollu indikat, għal darb’oħra ġustament, li l-iskop ewlieni ta’ impjant m’huwiex iffissat b’mod definittiv, iżda li l-elementi li għandhom jiġu kkunsidrati jistgħu jinbidlu. B’hekk m’huwiex eskluż li sid ġdid jimmodifika l-operat ta’ impjant b’tali mod li tkun meħtieġa evalwazzjoni mill-ġdid tal-iskop ewlieni tiegħu.
50.
Għaldaqstant għandu jiġi kkonstatat, bħala riassunt, li l-klassifikazzjoni ta’ impjant fejn jiġi inċinerat l-iskart tiddependi mill-kwistjoni jekk l-iskop ewlieni tiegħu huwiex it-trattament tal-iskart bis-sħana jew il-produzzjoni ta’ enerġija jew ta’ prodotti materjali. Dan l-iskop ewlieni għandu jirriżulta minn elementi oġġettivi.
V — Konklużjoni
51.
Għaldaqstant nipproponi li l-Qorti tal-Ġustizzja tirrispondi d-domanda għal deċiżjoni preliminari kif ġej:
“1.
Għall-finijiet tal-applikazzjoni tad-Direttiva 2000/76/KE tal-Parlament Ewropew u tal-Kunsill, tal-4 ta’ Diċembru 2000, dwar l-inċinerazzjoni ta’ skart għal impjant ta’ koġenerazzjoni li jikkonsisti f’diversi unitajet (boilers), kull unità, jiġifieri kull boiler bit-tagħmir assoċjat miegħu, għandha, bħala regola, titqies bħala impjant. Madankollu huwa possibbli, għall-finijiet tal-applikazzjoni ta’ ċerti dispożizzjonijiet tad-direttiva dwar l-inċinerazzjoni ta’ skart, li diversi impjanti marbutin bejniethom jitqiesu li jikkostitwixxu impjant wieħed, bil-kundizzjoni li ma jkunx hemm ksur intenzjonat tad-dispożizzjonijiet dwar il-prevenzjoni tal-effetti negattivi fuq l-ambjent, kif ukoll riskji għas-saħħa tal-bniedem.
2.
Il-klassifikazzjoni ta’ impjant fejn jiġi inċinerat l-iskart bħala impjant ta’ inċinerazzjoni fis-sens tal-Artikolu 3(4) tad-Direttiva 2000/76 jew bħala impjant ta’ koinċinerazzjoni fis-sens tal-Artikolu 3(5) ta’ dik id-direttiva tiddependi mill-kwistjoni jekk l-iskop ewlieni tiegħu huwiex it-trattament tal-iskart bis-sħana jew il-produzzjoni ta’ enerġija jew ta’ prodotti materjali. Dan l-iskop ewlieni għandu jirriżulta minn elementi oġġettivi.”
(
1
)	Lingwa oriġinali: il-Ġermaniż.
(
2
)	ĠU L 332, p. 91.
(
3
)	Ara d-definizzjoni fl-Artikolu 3 tad-Direttiva 2004/8/KE tal-Palament Ewropew u tal-Kunsill, tal-11 ta’ Frar 2004, fuq il-promozzjoni ta’ kogenerazzjoni bbażata fuq id-domanda għal sħana utli fis-suq intern tal-enerġija, li temenda d-Direttiva 92/42/KEE (ĠU L 52, p. 50).
(
4
)	ĠU L 257, p. 26.
(
5
)	Il-kwistjoni tas-sistema ta’ impjanti mingħajr boiler ta’ inċinerazzjoni tagħhom hija s-suġġett ta’ kawża li l-Qorti tal-Ġustizzja ser teżamina dalwaqt, il-kawża Lahti Energia (C-317/07) li l-komunikazzjoni tagħha ġiet ippubblikata fil-ĠU 2007, C 211, p. 26.
(
6
)	Fuq il-burners awżiljari bħala l-aħjar teknika disponibbli għall-impjanti ta’ inċinerazzjoni tal-iskart, ara r-Reference Document on the Best Available Techniques for Waste Incineration, Awwissu 2006, p. 269 et seq (http://ec.europa.eu/comm/environment/ippc/brefs/wi_bref_0806.pdf). Il-Kummissjoni fasslet dan id-dokument b’kollaborazzjoni ma’ esperti mill-Istati Membri fuq il-bażi tad-Direttiva 96/61.
(
7
)	ĠU L 309, p. 1.
(
8
)	Ara l-kunsiderazzjonijiet iktar ’l isfel li jiffukaw fuq din il-kwistjoni, b’mod partikolari fil-punt 39.
(
9
)	Il-verżjoni Ġermaniża b’hekk tidher, b’differenza mill-verżjonijiet lingwistiċi l-oħrajn tad-dispożizzjoni, li kienet ibbażata fuq l-Artikolu 2(2) tad-Direttiva tal-Kunsill 94/67/KE tas-16 ta’ Diċembru 1994 fuq l-inċinerazzjoni ta’ skart perikoluz (ĠU L 365, p. 34).
(
10
)	“förbränningsanläggning: varje stationär eller mobil teknisk enhet eller utrustning avsedd för värmebehandling av avfall med eller utan återvinning av alstrad värme.”
(
11
)	Ara l-konklużjonijiet tal-Avukat Ġenerali Jacobs fil-kawża Il-Kummissjoni vs Il-Ġermanja (sentenza tat-13 ta’ Frar 2003, C-228/00, Ġabra p. I-1439, punt 80), fejn l-Avukat Ġenerali kkunsidra li d-direttivi dwar l-iskart li kienu fis-seħħ qabel, li kienu jinkludu definizzjoni ta’ impjanti ta’ inċinerazzjoni analoga għal dik li tinsab fil-verżjoni Ġermaniża tad-direttiva dwar l-inċinerazzjoni ta’ skart, kienu applikabbli wkoll għall-impjanti ta’ rkupru. Dawn jikkonsistu fid-Direttiva tal-Kunsill 89/369/KEE, tat-8 ta’ Ġunju 1989, dwar il-prevenzjoni ta’ tniġġis tal-arja minn impjanti ġodda għall-ħruq ta’ skart muniċipali (ĠU L 163, p. 32), id-Direttiva tal-Kunsill 89/429/KEE, tal-21 ta’ Ġunju 1989, dwar it-tnaqqis ta’ tniġġis tal-arja minn impjanti eżistenti għall-ħruq ta’ skart muniċipali (ĠU L 203, p. 50) u d-Direttiva 94/67 (iċċitata fin-nota ta’ qiegħ il-paġna 9).
(
12
)	Sentenzi tat-12 ta’ Novembru 1969, Stauder (29/69, Ġabra p. 419, punt 3); tal-24 ta’ Ottubru 1996, Kraaijeveld et (C-72/95, Ġabra p. I-5403, punt 28); tat-23 ta’ Novembru 2006, ZVK (C-300/05, Ġabra p. I-11169, punt 16), u tal-14 ta’ Ġunju 2007, Euro Tex (C-56/06, Ġabra p. I-4859, punt 27).
(
13
)	Din il-ġurisprudenza tirrigwarda d-Direttiva tal-Kunsill, 75/442/KEE tal-15 ta’ Lulju 1975, dwar l-iskart (ĠU L 194, p. 39) kif emendata bid-Direttiva tal-Kunsill 91/156/KEE, tat-18 ta’ Marzu 1991 (ĠU L 78, p. 32), u mid-Deċiżjoni tal-Kummissjoni 96/350/KE, tal-24 ta’ Mejju 1996 (ĠU L 135, p. 32). Din id-direttiva ġiet irrevokata mid-Direttiva 2006/12/KE tal-Parlament Ewropew u tal-Kunsill, tal-5 ta’ April 2006, dwar l-iskart (ĠU L 114, p. 9), u ssostitwita b’kodifikazzjoni li ma tbiddilx il-kontenut tar-regoli applikabbli.
(
14
)	Sentenzi tas-27 ta’ Frar 2002, ASA (C-6/00, Ġabra p. I-1961, punt 69); tad-19 ta’ Ġunju 2003, Mayer Parry Recycling (C-444/00, Ġabra p. I-6163, punt 63), u tas-7 ta’ Ottubru 2004, Il-Kummissjoni vs L-Italja (C-103/02, Ġabra p. I-9127, punt 62).
(
15
)	Sentenzi tat-13 ta’ Frar 2003, Il-Kummissjoni vs Il-Ġermanja (C-228/00, Ġabra p. I-1439, punt 46); tat-13 ta’ Frar 2003, Il-Kummissjoni vs Il-Lussemburgu (C-458/00, Ġabra p. I-1553, punt 37), u tat-3 ta’ April 2003, SITA (C-116/01, Ġabra p. I-2969, punt 53).
(
16
)	Ara, fuq dan is-suġġett, il-punti 4 u 21 et seq.
(
17
)	COM(1998) 558 finali, p. 7 u p. 13. Ara madankollu l-opinjoni kuntrarja espressa fil-konklużjonijiet tal-Avukat Ġenerali Jacobs fil-kawża C-228/00 (iċċitati fin-nota ta’ qiegħ il-paġna 11) u bbażata fuq l-ipoteżi li d-direttivi inkwistjoni kienu tabilħaqq applikabbli, għall-inqas fir-rigward tal-irkupru ta’ skart. Il-Qorti tal-Ġustizzja ma tatx deċiżjoni fuq dik il-kwistjoni.
(
18
)	Ara s-sentenza tal-Qorti tal-Ġustizzja tal-14 ta’ April 2005, Deponiezweckverband Eiterköpfe (C-6/03, Ġabra p. I-2753).
(
19
)	Ara, għal dak li jirrigwarda l-konstatazzjoni ta’ intenzjonijiet frodulenti, is-sentenzi tal-21 ta’ Frar 2006, Halifax et (C-255/02, Ġabra p. I-1609, punt 75), u tat-8 ta’ Novembru 2007, Ing. Auer (C-251/06, Ġabra p. I-9689, punt 46); għal dak li jirrigwarda l-konstatazzjoni ta’ operazzjoni intrakomunitarja fil-qasam tal-VAT, is-sentenza tas-27 ta’ Settembru 2007, Teleos et (C-409/04, Ġabra p. I-7797, punti 39 et seq); għal dak li jirrigwarda l-għażla tal-bażi legali ta’ att Komunitarju, is-sentenzi tas-26 ta’ Marzu 1987, Il-Kummissjoni vs Il-Kunsill (45/86, Ġabra p. 1493, punt 11); tal-11 ta’ Ġunju 1991, Il-Kummissjoni vs Il-Kunsill, magħrufa bħala “dijossidu tat-titanju” (C-300/89, Ġabra p. I-2867, punt 10), u tat-23 ta’ Ottubru 2007, Il-Kummissjoni vs Il-Kunsill (C-440/05, Ġabra p. I-9097, punt 61); kif ukoll, għal dak li jirrigwarda l-iskop ta’ proċessar ta’ data, il-konklużjonijiet tiegħi tat-8 ta’ Mejju 2008 fil-kawża Satakunnan Markkinapörssi u Satamedia (C-73/07, pendenti quddiem il-Qorti tal-Ġustizzja, punt 85).
(
20
)	Il-kunsiderazzjonijiet dwar il-koinċinerazzjoni fir-Reference Document on Best Available Techniques for Large Combustion Plants ta’ Lulju 2006 (p. 489 et seq), disponibbli fuq is-sit tal-internet http://ec.europa.eu/comm/environment/ippc/brefs/lcp_bref_0706.pdf huma bbażati fuq l-ipoteżi li l-iskart jikkostitwixxi biss parti żgħira mill-kombustibbli użati. Il-Kummissjoni fasslet dan id-dokument b’kollaborazzjoni ma’ esperti mill-Istati Membri fuq il-bażi tad-Direttiva 96/61.